Krepšinis

Krepšinis – komandinė sporto šaka, kurioje žaidžiama kamuoliu. Krepšinis žaidžiamas aikštelėje, kurioje 2 komandų žaidėjai stengiasi surinkti kuo daugiau taškų, mėtydami kamuolį į specialų krepšį. Tai pati populiariausia sporto šaka Lietuvoje ir viena populiariausių sporto šakų JAV, pietų ir pietryčių Europoje, Kanadoje, Argentinoje, Australijoje, Kinijoje, Brazilijoje, Filipinuose.

Istorija 

Krepšinio žaidimą sugalvojo kanadietis daktaras Džeimsas Neismitas (James Naismith) 1891 metais. Naujosios sporto šakos paskirtis buvo užimti studentus sportu žiemos metu, kai nėra sąlygų žaisti beisbolą ar amerikietiškąjį futbolą. Pradžioje žaidime buvo naudojamas futbolo kamuolys ir krepšiai su dugnu, taigi po kiekvieno pataikyto metimo kamuolį reikėdavo ištraukti iš krepšio. Komandose buvo po 9 žaidėjus.

Pačių pirmųjų krepšinio rungtynių rezultatas buvo tik 1:0.

Krepšinis Lietuvoje 

Lietuvoje krepšinis pradėtas populiarinti 1921 m.

Pirmieji šia sporto šaka susidomėjo Lietuvos Fizinio lavinimosi sąjungos (LFLS) sportininkai. Pirmosios krepšinio rungtynės įvyko Kaune 1922 m. balandžio 23 d. tarp Kauno rinktinės ir LFLS komandos. Tais pačiais metais moterų komanda dalyvavo pirmajame nacionaliniame čempionate. Vyrų komanda nacionaliniame čempionate žaidė 1924 m. 1939 m. buvo pastatyta Kauno sporto halė (specialiai krepšiniui pritaikyta sporto salė).

Dabar Lietuvoje dirba 400 etatinių trenerių, krepšinio varžybose respublikoje teisėjauja 201 teisėjų, tarp jų 11 tarptautinės kategorijos, bei 7 FIBA komisarai. Apie 100 000 Lietuvos gyventojų žaidžia krepšinį savo malonumui.

Lietuvos krepšinis atstovaujamas daugelyje pasaulio ir Europos čempionatų – jaunučių, jaunių, suaugusiųjų, taip pat olimpinėse žaidynėse. Per neilgą Lietuvos krepšinio istoriją mūsų valstybės krepšininkai (vyrai) tris kartus tapo olimpinių žaidynių prizininkais (2000, 1996 ir 1992 metais jie iškovojo trečiąją vietą ir gavo bronzos medalius). Tris kartus Lietuvos krepšininkai tapo Europos čempionais (1937 m. Rygoje, 1939 m. Kaune ir 2003 m. Stokholme), triskart tapo Europos vicečempionais (1995 m. Atėnuose, 2013 m. Liublianoje, 2015 m. Lilyje, Prancūzija), ir kartą laimėjo bronzą (2007 m. Ispanijoje). Iškovojo bronzos medalius XVI Pasaulio vyrų krepšinio čempionate (2010 m. Turkija).

Lietuvos moterų rinktinė taip pat gali didžiuotis Europos čempionių (1997 m.) ir vicečempionių vardais. Europos čempionais prieš keletą metų tapo jaunimo ir jaunių komandos. 2005 m. Lietuvos jaunimo (vaikinų) komanda tapo pasaulio čempione. Sėkmingai žaidžia ir Lietuvos krepšinio veteranai, laimėdami nugalėtojų ir prizininkų vardus pasaulio ir Europos čempionatuose.

Garsiausia visų laikų Lietuvos krepšinio komanda yra Kauno „Žalgiris“, įkurta 1944 m. Kaune. „Žalgirio“ sąskaitoje daugybė titulų, tarp jų ir 1998–1999 m. laimėtas Eurolygos čempionatas.

Garsiausias visų laikų Lietuvos krepšininkas yra Arvydas Sabonis, tapęs Europos, pasaulio bei olimpinių žaidynių čempionu, išrinktas geriausiu Europos krepšininku, sužaidęs keletą sėkmingų sezonų NBA.

2011 m. rugpjūčio 31 d. – rugsėjo 18 d. Lietuvoje vyko 37-tas vyrų Europos krepšinio čempionatas, kuriame triumfavo ispanijos rinktinė, lietuviai užėmė 5 vietą.

Taisyklės 
Komandą paprastai sudaro: treneris, trenerio asistentas, gydytojas, masažistas ir žaidėjai. Rungtynėms komandą sudaro 12 protokole registruotų žaidėjų. Aikštėje vienu metu žaidžia po 5 kiekvienos komandos žaidėjus. Žaidėjai paprastai skirstomi į pozicijas: vidurio puolėją, sunkųjį krašto puolėją, lengvąjį krašto puolėją, atakuojantį gynėją, įžaidėją, taip pat gali būti nestandartinis krašto puolėjas, gynėjas.

FIBA taisyklės 

Pagal FIBA taisykles yra žaidžiami 4 kėliniai po 10 minučių. Po dviejų sužaistų kėlinių yra ilgoji pertrauka, kurios trukmė 15 min., tarp kitų kėlinių yra dviejų minučių pertraukos. Rungtynių pradžioje metamas ginčas dėl kamuolio, vėliau, kiekvieno kėlinio pradžioje, kamuolys atiduodamas kiekvienai komandai iš eilės. Po dviejų kėlinių komandos keičiasi krepšiais. Kiekvieną kartą, kai yra pažeidžiamos krepšinio taisyklės, susižeidžia žaidėjas arba iškyla techninių problemų, yra stabdomas laikas. Laikas vėl toliau paleidžiamas, kai kamuolį išmetus iš už galinės (šoninės) linijos jį pagauna kitas žaidėjas.

Pražangos 
Asmeninė pražanga yra žaidėjo kontaktinė pražanga prieš varžovą, nesvarbu, ar kamuolys yra žaidžiamas, ar nežaidžiamas.

Abipusė pražanga yra tuo atveju, kai du priešingų komandų žaidėjai maždaug tuo pačiu metu prasižengia vienas kito atžvilgiu. Asmeninė pražanga skiriama kiekvienam žaidėjui. Baudos metimai neskiriami.

Nesportinė pražanga yra žaidėjo kontaktinė pražanga, kuri, teisėjo nuomone, buvo padaryta, ketinant neteisėtai užvaldyti kamuolį, pritaikant taisyklių dvasios ir tikslo neatitinkančius veiksmus.  Žaidėjas, kuriam paskirtos dvi nesportinės pražangos, turi būti diskvalifikuotas.

Techninė pražanga yra bekontaktė pražanga, pažeidžiant pagarbaus ir saugaus elgesio normas.

Diskvalifikacinė pražanga yra bet koks ypač grubus, nesportinis žaidėjo, atsarginio žaidėjo, trenerio, trenerio asistento ar komandos palydovo elgesys.

Žaidėjui, prasižengusiam 5 kartus, įskaitant asmenines ar technines pražangas, teisėjas turi tai pranešti ir žaidėjas privalo iš karto išeiti iš aikštės. Jis turi būti pakeistas per 30 sekundžių.

NBA taisyklės 
JAV Nacionalinė krepšinio asociacija (NBA) naudoja savas taisykles, kurios šiek tiek skiriasi nuo FIBA taisyklių. Pavyzdžiui:
 NBA taip pat žaidžiami 4 ketvirčiai, bet po 12 minučių, o ne 10;
 NBA 20 s pertraukėlės gali prašyti ir žaidėjas, valdantis kamuolį, ne tik treneris;
 NBA pražangų limitas yra 6 pražangos;
 NBA žaidėjai negali numušti (ar liesti) kamuolio, jam besimušinėjant ant lanko ar esant virš jo.

Turnyrai 
Pagrindiniai krepšinio turnyrai pasaulyje:

 Pasaulio krepšinio čempionatas
 Europos krepšinio čempionatas
 Olimpinis krepšinio turnyras

Išnašos

Taip pat skaitykite 
 Vežimėlių krepšinis
 Trikrepšis
 3x3 krepšinis
 Olandiškasis krepšinis

Nuorodos 

 Tarptautinės krepšinio federacijos FIBA puslapis
 Europos krepšinio lygų sajungos puslapis
 Lietuvos krepšinio federacijos puslapis